### 5.      Regler for udbetaling af vederlag, godtgørelse og diæter til kommunalbestyrelsesmedlemmer m.fl.

**Åbent**

Sagsnr.: 326-2016-60286       J.nr.: 81.14.01           Dokumentnr.:
326-2016-410063

**Sagstype**

Beslutning.

**Resume og sagens baggrund**

De nuværende regler for udbetaling af vederlag, godtgørelse
og diæter til kommunalbestyrelsesmedlemmer m.fl. er udarbejdet i forbindelse
med kommunesammenlægningen i 2007.

Der er nu udarbejdet en opdateret udgave af reglerne, der ud
over at tage højde for praksis, giver et overblik over de aktuelle vederlag og
samtidig præciserer krav til dokumentation.

Økonomi- og Indenrigsministeriet har flere gange ændret
reglerne på området. Således er borgmesterens og
kommunalbestyrelsesmedlemmernes vederlag hævet pr. 1. januar 2017, og herudover
er der i februar 2017 givet mulighed for at yde befordringsgodtgørelse til kommunalbestyrelsesmedlemmer,
der foretager borgerlige vielser. Der lægges op til at Kommunalbestyrelsen
beslutter at udbetale befordringsgodtgørelse hertil.

**Indstillinger**

Kommunaldirektøren indstiller, at

1. forslag til
regler for udbetaling af vederlag, godtgørelser og diæter til kommunalbestyrelsesmedlemmer
m.fl. godkendes, herunder at

2. der ydes
befordringsgodtgørelse til kommunalbestyrelsesmedlemmer, der foretager borgerlige
vielser.

3. den nuværende bestemmelse om skattefri godtgørelse/lommepenge på 200
kr., jf. nedenstående, udgår.

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

De nuværende regler for udbetaling af vederlag, godtgørelse
og diæter til kommunalbestyrelsesmedlemmer m.fl. har været gældende siden 2007,
og er løbende blevet tilføjet forskellige ændringer. En gennemgang af reglerne
har vist, at der ikke i alle tilfælde er overensstemmelse mellem de vedtagne
regler og ønsket praksis, ligesom der er baggrund for at skærpe dokumentationen
ifm. kørsel.

Notatet indeholder en opdateret gennemgang af de gældende
regler herunder bl.a. præciserede krav til dokumentation.

Det betyder, at der specifikt angives, at der kan udbetales
kørselsgodtgørelse til fx

· receptioner, hvor man er udsendt som eneste repræsentant for
kommunen

· formøder med administrationen, som forberedelse af deltagelse i
bestyrelsesmøde ifm. varetagelse af det kommunale hverv

· møder, hvor man deltager som repræsentant for kommunen, som led i
varetagelse af det kommunale hverv. Med kommunalt hverv menes varetagelse af
opgaver, som sker efter Kommunalbestyrelsens beslutning, og hvor der er
mødepligt. Kommunalt hverv dækker således ikke over almindeligt arbejde i
Kommunalbestyrelsen eller dennes udvalg m.fl. Et kommunalt hverv kunne f.eks.
være medlemskab af bestyrelsen for [adresse], selvejende institutioner,
repræsentation af kommunen i samarbejder med andre kommuner (§ 60-selskaber),
Kalundborg Forsyning A/S, (hvis dette ikke vederlægges på andet grundlag)
m.fl., kommunalbestyrelsesmedlemmer, der foretager borgerlige vielser.

Iht. de nuværende regler er det muligt at udbetale skattefri
godtgørelse/lommepenge på 200 kr. pr. døgn (24 timer) i forbindelse med fravær
for hjemstedet.

Denne mulighed har ikke tidligere været udnyttet, hvorfor
det foreslås, at bestemmelsen udgår.  Endelig er oversigten over vederlag
opdateret med de seneste ændringer, jf. bekendtgørelse om vederlag, diæter,
pension m.v. (gældende pr. 1. januar 2017).

**Økonomiske konsekvenser**

I medfør af ændring af lov om kommunernes styrelse og
regionsloven, jf. lov nr. 176 af 21. februar 2017, udvides adgangen til at få
befordringsgodtgørelse i forbindelse med borgerlige vielser. Der vurderes at
være en begrænset merudgift i forbindelse hermed, som holdes inden for den
nuværende ramme.

**Økonomiudvalgets møde den 17.
maj 2017:**

Anbefales.

**Bilag**

|  |  |
| --- | --- |
| Regler for udbetaling af godtgørelser, vederlag og diæter januar 2017 - endelig | 326-2017-160810 |